Je Amey, sire de Monfacon, fais savoir à touz ces qui ces lettres verront que Jehans, cuens de Bourgoigne et sires de Salins, mes sires et mes oncles, a doné à moy et es hoir de mon cors, en fié et en chasemant, le chastel de Willafens et toutes les appartenances, et fais savoir que je d’ice[luy] chastel de Willafens le doy aidier et recepter à grant gent et à petites contre toutes genz. Et se estoit chose que je ne eusse hoir de mon cors et d’eux feit son comandement de moy (sic), après mon decès, il est tenus de paier douz cent livres d’estevenens à moy ou à mon comandement, et li devantdit chastiaux de Willafens et les appartenances toutes doivent repairier au devantdit Jehan, conte de Bourgoigne et signour de Salins, et à ses hoirs. Et faiz [savoir] que il, li devantdiz Jeham, cuens de Bourgoigne et sires de Salins, mes sires et mes oncles, m’a doné et es hoirs de mon cors, en fié et en chasement, Rossoy et les appartenances toutes; et se c’estoit chose que je ne eusse hoir de mon cors, li devantdit chastiaus de Rosoy et les appartenances toutes doivent repairier, après mon decès, à luy et es siens. En tesmoignage de verité, je l’en ay baillié ces lettres, seellées de mon seel. Ce fust fait en l’an de l’incarnation Nostre Signour mil CC et XL et VI, ou mois de septembre,